รัฐบาลไทย-ข่าวทำเนียบรัฐบาล-มท.1 ประชุมร่วม สตช. มุ่งมั่นบูรณาการการทำงานร่วมกันเพื่อสร้างพื้นที่ที่ปลอดภัยให้กับประชาชนอย่างยั่งยืน
วันอังคารที่ 26 ธันวาคม 2566
26/12/2566
มท.1 ประชุมร่วม สตช. มุ่งมั่นบูรณาการการทํางานร่วมกันเพื่อสร้างพื้นที่ที่ปลอดภัยให้กับประชาชนอย่างยั่งยืน
มท.1 ประชุมร่วม สตช. มุ่งมั่นบูรณาการการทํางานร่วมกันเพื่อสร้างพื้นที่ที่ปลอดภัยให้กับประชาชนอย่างยั่งยืน
เมื่อวันที่ 25 ธ.ค. 66 เวลา 14.00 น. ที่ห้องประชุมราชสีห์ อาคารศาลาว่าการกระทรวงมหาดไทย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย พร้อมด้วยนายชาดา ไทยเศรษฐ์ รัฐมนตรีช่วยว่าการกระทรวงมหาดไทย และพลตํารวจเอก กิตติ์รัฐ พันธุ์เพ็ชร์ รองผู้บัญชาการตํารวจแห่งชาติ ร่วมประชุมประสานความร่วมมือระหว่างกระทรวงมหาดไทยและสํานักงานตํารวจแห่งชาติ โดยมี นางสาวไตรศุลี ไตรสรณกุล เลขานุการรัฐมนตรีว่าการกระทรวงมหาดไทย นายชํานาญวิทย์ เตรัตน์ รองปลัดกระทรวงมหาดไทย หัวหน้ากลุ่มภารกิจด้านกิจการความมั่นคงภายใน นายอรรษิษฐ์ สัมพันธรัตน์ อธิบดีกรมการปกครอง นายสมชัย เลิศประสิทธิพันธ์ รองอธิบดีกรมการปกครอง พลตํารวจโท ธัชชัย ปิตะนีละบุตร ผู้ช่วยผู้บัญชาการตํารวจแห่งชาติ พลตํารวจตรี ชรินทร์ โกพัฒน์ตา พลตํารวจตรี วสันต์ เตชะอัครเกษม รองผู้บัญชาการตํารวจนครบาล ผู้บริหารกรมการปกครอง ผู้บริหารสํานักงานตํารวจแห่งชาติ และเจ้าหน้าที่ที่เกี่ยวข้อง ร่วมประชุม
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย กล่าวว่า ขอขอบคุณสํานักงานตํารวจแห่งชาติที่ได้ร่วมมือสนับสนุนการทํางานกับกระทรวงมหาดไทยมาโดยตลอดตามบทบาทหน้าที่ตามกฎหมายของทั้ง 2 หน่วยงาน โดยเน้นย้ําว่า "ร่วมกัน" อันจะทําให้เกิดการทํางานอย่างมีประสิทธิภาพ เป็นหนึ่งเดียวกันในฐานะเป็น Law Enforcer (ผู้รักษากฎหมาย) เพื่อทําให้พี่น้องประชาชนมีความมั่นใจว่า ประเทศของเรามีกฎหมาย ทุกคนต้องปฏิบัติตนอยู่ภายใต้กฎหมาย และมีผู้รักษากฎหมายปฏิบัติหน้าที่โดยเคร่งครัด ทั้งนี้ เรื่องการรักษาความสงบเรียบร้อยในบ้านเมือง ซึ่งเป็นนโยบายหลักของกระทรวงมหาดไทยภายใต้นโยบายของรัฐบาลที่นายเศรษฐา ทวีสิน นายกรัฐมนตรี กําหนดและให้ความสนใจติดตามงานมาโดยตลอด เพื่อดําเนินการกับผู้กระทําผิด สร้างความเดือดร้อนให้กับผู้อื่น ทั้งการข่มขู่คุกคาม เรื่องอาวุธปืน การค้ายาเสพติด การเปิดสถานบริการ สถานบันเทิงที่ไม่เป็นไปตามกฎหมาย ซึ่งสิ่งเหล่านี้เป็นพื้นฐานของการทําให้บ้านเมืองไม่สงบสุข ดังนั้น "การทําให้บ้านเมืองมีความสงบสุขเป็นเรื่องที่สําคัญมากและต้องปฏิบัติให้ประสบความสําเร็จให้ได้" ทั้งนี้ ในเรื่องของการจัดระเบียบสังคมโดยเฉพาะอย่างยิ่งตั้งแต่ 15 ธันวาคม 2566 ที่ผ่านมา เราได้มีการผ่อนปรนให้สถานบริการที่มีใบอนุญาต สามารถเปิดให้บริการในพื้นที่ที่มีการกําหนดโซนนิ่งให้เปิดบริการได้ถึง 04.00 น. ใน 5 จังหวัด/พื้นที่ คือ กรุงเทพมหานคร จังหวัดเชียงใหม่ ภูเก็ต ชลบุรี และจังหวัดสุราษฎร์ธานี (เฉพาะพื้นที่อําเภอเกาะสมุย) เพื่อส่งเสริมการท่องเที่ยวและกระตุ้นเศรษฐกิจตามนโยบายรัฐบาล ซึ่งการจัดระเบียบสังคมจะเป็นไปด้วยความเรียบร้อยมากที่สุดต้องอาศัย 3 องค์ประกอบที่ต้องให้ความร่วมมือกัน คือ 1) ผู้ประกอบการสถานบริการ 2) นักเที่ยว และ 3) ผู้บังคับใช้กฎหมาย ซึ่งจากการลงพื้นที่ตรวจติดตามการดําเนินงานพบว่า นโยบายสามารถกระตุ้นเศรษฐกิจได้จริง ส่งเสริมการท่องเที่ยวได้จริง และปฏิบัติตามระเบียบได้จริง ซึ่งเป็นการดําเนินการระยะสั้น เกิดการกระตุ้นเศรษฐกิจ โดยหลังจากนี้ ในระยะยาว เราจะทําให้ฝนตกทั่วฟ้า เราต้องทําให้เกิดความเท่าเทียม
"สําหรับในเรื่องการปราบปรามผู้มีอิทธิพล หากเป็นอิทธิพลเพื่อช่วยเหลือชาวบ้านเป็นสิ่งที่รับได้ แต่ที่พบที่ผ่านมานั้น ส่วนใหญ่เป็นอิทธิพลที่มีการคุกคาม ข่มขู่ ข่มเหงชาวบ้านรูปแบบต่าง ๆ ซึ่งเป็นการทําที่ผิดกฎหมาย ที่กระทรวงมหาดไทยและสํานักงานตํารวจแห่งชาติต้องร่วมกันในการกําจัดและควบคุมไม่ให้เกิดความเสียหายต่อบ้านเมือง ต่อประชาชน รวมถึงเรื่องยาเสพติดและการปราบปรามอาชญากรรม สํานักงานตํารวจแห่งชาติและกระทรวงมหาดไทย ได้สนธิกําลังร่วมกันทํางานอย่างมีประสิทธิภาพ และมี Spirit ที่ดี เราปราศจากความระแวงซึ่งกันและกัน และขอยืนยันว่า ทั้งฝ่ายปกครองผู้มีหน้าที่บําบัดทุกข์ บํารุงสุข และตํารวจผู้มีหน้าที่พิทักษ์สันติราษฎร์ ต่างฝ่ายจะทํางานแยกกันไม่ได้ เราทํางานเป็นเนื้อเดียวกันด้วยความเข้มแข็ง ไม่เลือกปฏิบัติและรักษากฎหมายอย่างเคร่งครัด เพื่อให้การทํางานประสบความสําเร็จ มีประสิทธิภาพสูงสุด อันเป็น "พลัง" ที่จะทําให้คนคิดทําชั่ว คนทําผิดกฎหมายเกิดความหวั่นเกรงและยับยั้งชั่งใจและคิดหนักมากที่จะทําผิดต่อไป เราคือรัฐ ดังนั้น เราจะปล่อยให้คนพวกนี้มีอํานาจ มีอิทธิพล มีความสามารถในการข่มเหงประชาชน หรือทําความไม่สงบให้กับบ้านเมืองไม่ได้เป็นอันขาด "ผมเห็นการทํางานของพวกเราที่เป็นพี่น้องกัน และเมื่อมหาดไทยและตํารวจสนธิกําลังร่วมกัน ประชาชนเห็นก็จะรู้สึกว่าอุ่นใจ รู้สึกปลอดภัย มีความมั่นใจ และเราจะทําให้ทุกพื้นที่เป็นพื้นที่ปลอดภัยให้เกิดขึ้นอย่างจริงจังและยั่งยืนเพื่อประชาชน" นายอนุทินฯ กล่าวเพิ่มเติม
พลตํารวจเอก กิตติ์รัฐ พันธุ์เพ็ชร์ รองผู้บัญชาการตํารวจแห่งชาติ กล่าวว่า ขอขอบคุณท่านอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย ท่านชาดา ไทยเศรษฐ์ รัฐมนตรีช่วยว่าการกระทรวงมหาดไทย และผู้บริหารระดับสูงของกระทรวงมหาดไทย ทั้งนี้ นโยบาย Quick Win ของนายกรัฐมนตรีเป็นเรื่องที่ทั้งตํารวจและฝ่ายปกครองได้หารือคุยกันในระดับนโยบายมาอย่างต่อเนื่อง เพื่อผู้ปฏิบัติทุกระดับได้ขับเคลื่อนร่วมมือกันถือเป็นมิติที่ดี เป็นการช่วยเหลือตํารวจในปัจจัยที่เป็นปัญหาอุปสรรคคือเรื่องกําลังพล เพราะผู้ปฏิบัติงานป้องกันปราบปรามมีแค่หลักหมื่นนาย โดยฝ่ายปกครองจะทําให้กําลังพลน้อยกลายเป็นกําลังพลมาก ทั้งเรื่องสถานบริการ อาวุธปืน และการตั้งชุดปฏิบัติการ
"การที่มีฝ่ายปกครองเดินทํา ตํารวจเดินด้วย ตํารวจเดินทํา ฝ่ายปกครองเดินด้วย เป็นภาพที่จะเกิดขึ้นหลังจากนี้เป็นต้นไป โดยมี กํานัน ผู้ใหญ่บ้าน ผู้นําชุมชน ผู้มีความใกล้ชิดกับประชาชนมากที่สุดและแจ้งเหตุให้ตํารวจลงไปปฏิบัติ ซึ่งหลังจากนี้จะนําไปสู่ "การตั้งคณะทํางานร่วมกัน" และลงนามบันทึกข้อตกลงความร่วมมือร่วมกันในอนาคต โดยที่ผ่านมา ทั้งในเรื่องการควบคุมอาวุธปืน การจัดระเบียบสังคม การปราบปรามผู้มีอิทธิพล และการป้องกันและปราบปรามอาชญากรรม เราได้มีการทํางานร่วมกันมาโดยตลอด ทั้งด้านการสืบสวนปราบปราม การตั้งจุดตรวจ จุดสกัด รวมถึง "โครงการชุมชนยั่งยืน เพื่อแก้ไขปัญหายาเสพติดแบบครบวงจร ตามยุทธศาสตร์ชาติ" ที่ต้องบูรณาการทั้งตํารวจ ฝ่ายปกครอง สาธารณสุข ตชด. ต้องเป็นทีมบูรณาการด้านการข่าว สแกนหาผู้เสพยาเสพติดไปบําบัดรักษา และเราต้องการข้อมูลผู้ค้ายาเสพติดในชุมชน เพื่อตัดผู้ค้ารายย่อย โดยที่ผ่านมา รัฐบาล ตํารวจ ป.ป.ส. ได้ควบคุมพื้นที่ที่เป็นจุดสกัดนําเข้าลําเลียงยาเสพติดจากประเทศเพื่อนบ้าน ทั้งจังหวัดเชียงใหม่ เชียงราย และนครพนม ทําให้ผู้ลักลอบลําเลียงยาเสพติดจากประเทศเพื่อนบ้านไม่สามารถเข้ามายังประเทศเราได้ และล่าสุดในพื้นที่จังหวัดกาญจนบุรี ก็ได้มีการจับยาเสพติดได้ 50 ล้านเม็ด ซึ่งไม่ใช่ครั้งแรก ครั้งก่อนจับได้ 30,000 เม็ด ซึ่ง 50 ล้านเม็ด เกิดจากการขยายผล และเราจะควบคุมพื้นที่ตามแนวตะเข็บชายแดนอย่างเข้มแข็งเพื่อให้เป็นไปตามกฎหมาย ควบคู่กับการค้นหาผู้ป่วยทางจิตเวช โดยฝ่ายปกครองและตํารวจต้องช่วยกันสแกนหาผู้ป่วยจิตเวช และผู้ค้ายาเสพติดรายย่อย และด้วยความร่วมมือ สนับสนุน และช่วยเหลือของฝ่ายปกครอง ท้ายที่สุดตํารวจจะสามารถดําเนินการจับกุม และดําเนินการจากมาตรการเบาไปหาหนัก ทั้งผู้ค้า ผู้เสพ และผู้ป่วยจิตเวช รวมถึงเรื่องการจัดระเบียบสังคม ผู้ประกอบการต้องกําชับเจ้าหน้าที่รักษาความปลอดภัยของสถานบริการต้องตรวจสอบผู้ใช้บริการอย่างเคร่งครัด ทั้งการห้ามเด็กและเยาวชนเข้าไปใช้บริการ ห้ามมียาเสพติดและอาวุธปืนเด็ดขาด และขอเน้นย้ําว่า ผู้บังคับการตํารวจภูธรจังหวัด และผู้กํากับการสถานีตํารวจ ต้องเข้าหาผู้ว่าราชการจังหวัดในฐานะพ่อเมือง ไปหารือทุกเรื่องเพื่อขอให้ผู้ว่าราชการจังหวัดช่วย ตํารวจและฝ่ายปกครองจะร่วมกัน เดินไปด้วยกัน เข้าไปตรวจค้นจับกุมร่วมกัน สร้างพื้นที่ที่ปลอดภัยอย่างยั่งยืนให้กับประชาชน ตํารวจไม่เคยลืมมหาดไทย และเราจะทํางานร่วมกันในการสนองนโยบายรัฐบาลอย่างใกล้ชิด" พลตํารวจเอก กิตติ์รัฐฯ กล่าวเพิ่มเติม
นายชาดา ไทยเศรษฐ์ รัฐมนตรีช่วยว่าการกระทรวงมหาดไทย กล่าวว่า งานทุกอย่างแก้ได้ด้วยการบูรณาการ ทั้งนี้ มหาดไทยดําเนินการอย่างต่อเนื่องเพื่อทําให้ทุกตําบล/หมู่บ้านยั่งยืน ทั้งนี้ มหาดไทยมี "ทีมอําเภอ" ที่เกิดจากการรวมกันระหว่างนายอําเภอและผู้กํากับการสถานีตํารวจ โดยมีผู้ใหญ่บ้าน กํานัน ที่สามารถเป็นกลไกร่วมกัน ทําให้ทุกพื้นที่ของประเทศไทยเป็นพื้นที่ที่ปลอดภัยอย่างยั่งยืน